Túrakód: V003\_01 / Táv.: 18 km / Frissítve: 2019-01-21

Túranév: Szentes térsége / Alsó-Kurca #1 / Szentes - Fahíd - Szentes

Leírás:

Elhagyva város központi részét, 18 km-es vízitúra során a kalandor szinte részévé válhat a Kurca „vadvilágának”, valamint kipróbálhat egy átemelési helyet is, mely ezen a vízen kenuzva egyébként is kikerülhetetlen feladat.

Kiindulási pontunk a Dózsa-ház mellett található móló
*(24,5 cskm), (up.: 000iep)*.

Innen lefelé, a boltíves kőhíd irányába indulunk el
*(az alsó szakasz minden vízszintnél járható)*.

A hidat 2012-ben szélesítették ki és újították fel *(24,4 cskm)*. Áthaladunk alatta, és közvetlenül utána megcsodálhatjuk az egyedülálló folyóvízi szökőkutat. Az Eszperantó híd *(24,3 cskm)* következik, szerkezete acél cölöpökön nyugszik.

Kissé távolabb kiszélesedik a „folyó”, és élővilága is gazdagabbá válik. Évszaktól függően kisebb-nagyobb víziszárnyasokkal, mocsári teknősökkel, színes repülő rovarokkal találkozhatunk.

Ebben a kiöblösödő részben helyezkedik el az Üdülőközpont mólója is *(j-part)*, amely magántulajdon. Se itt, se a területhez tartozó partszakaszon ne szálljunk ki előzetes egyeztetés nélkül!

A kanyarulat végén – ismét keskenyebbre szűkült folyón – érjük el az acélszerkezetű Kutató hidat *(23,6 cskm)*. Itt aztán tószerűvé szélesedik a víz, így a továbbhaladás irányát nem biztos, hogy azonnal észrevesszük.

Kievezésünk helyén a legkeskenyebb a Kurca utunk során. Ez kedvelt horgászhely. *(Legyünk tekintettel a horgászokra!)*

Innen vadregényesebb szakaszon haladhatunk az acélszerkezetű llona-parti gyaloghídig *(22,4 cskm)*, amely egy öblösebb rész után kerül elénk. Lassítsunk, átkelnünk a j.-part mentén célszerű *(NY-i oldal)*! Erről ugyanis kicsit magasabb a szerkezet, de itt is le kell hajolnunk az átsiklás idejére.
A korábbi, fa szerkezetű híd cölöpjeinek csonkjai a meder középső részén, a víz szintje alatt rejtőznek, ez komoly veszélyforrás!

Később ismét lakott területhez érünk *(b. part)*. Itt találhatunk alkalmas helyet a kiszálláshoz, de a mólókat ne használjuk, ugyanis magántulajdonban vannak.

A Stammer híd, melyet hamarosan elérünk *(21,7 cskm)*, szintén „meghajlásra” kényszerít bennünket, de itt mehetünk lendületből, mert ez picivel magasabb az előzőnél. A sikeres átkelést követően néhány enyhe ívű kanyarulat után érjük el a 451-es főút hídját *(20,0 cskm)*. Ezután nádasokkal övezett szakasz kanyarog: rövidebb jobbos ív, majd egy nagy balkanyarulat *(Disznó-zug)* után pillanthatjuk a Talomi tiltót *(Berki zsilip, 19,1 cskm), (úp.: 001atemp)*.

Kiszálláshoz a műtárgy közelében célszerű helyet keresnünk. Nehezíti ezt, hogy az uszadék is felszaporodik időnként, de kellő körültekintéssel ez a probléma megoldható. Gyakran találkozhatunk itt horgász sporttársakkal.

Az alsó oldalon történő leszállás után rövid evezéssel elérjük a Berki hidat *(18,4 cskm)*. Alsó oldalán, a b-parton *(DK-i oldal)* kiszállva
*(up.: 036kbp)* rövid sétával *(130 m)* fel tudjuk tölteni vízkészletünket. Itt mind közkút, mind ártézi kút működik *(úp.: 037víz)* a régi iskolaépület mellett, egy „beugróban”. Tovább kenuzva hol keskenyebb, hol szélesebb vízen élvezhetjük az Alsó-Kurca nyugalmát. Itt-ott tanyák is vannak a parton, melyek a hamisítatlan alföldi táj békéjével teszik még teljesebbé az élményt. Néhány íves rész és bő 4,5 km után egy szűk balos kanyarulatból kievezve már láthatjuk túránk fordulópontját *(up.: 002ford)*, a Fahídnak nevezett, ám valójában vasbeton szerkezetű hidat *(14,8 cskm)*.

Parti pihenésre, kiszállásra kicsit visszább találunk alkalmas helyet, vagy helyeket *(döntsünk belátásunk szerint)*.

Visszafelé a már ismert vízen haladhatunk a kiszálló pontig.

Tracket nem azért töltöttük fel, mert félünk, hogy elveszel; hanem azért, hogy be tudd tájolni az érintett szakaszt a műholdképen.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*